《夜饮醉归赠王伯纯是日王得容程子初同饮》
明代·张以宁

岁云暮矣客不乐，青雨亭前玩孤鹤。
城头愔愔云下垂，竹外骚骚雪微作。
亭中王郎风格奇，爱竹爱雪仍爱诗。
开尊酒好客更好，坐中王程俱白眉。
红炉照閤生春雾，诗思腾腾天外去。
玉姬舞倦回风来，吹到三山见琼树。
马蹄蹴响客归时，留我更尽金屈卮。
尘空祇觉乾坤白，饮醉那知宾主谁。
坐闻一声两声折，携灯起看竹上雪。
瑶华翠色森陆离，人影灯光两清绝。
却归觅纸醉自题，乌啼古寺风凄凄。
明年此夜知何处，兴发还应访剡溪。

作者简介：(1301—1370)元明间福建古田人，字志道，学者称翠屏先生。元泰定中，以《春秋》举进士，由黄岩判官进六合知县，坐事免官，滞留江淮十年。后官至翰林侍读学士。明师克元都，复授侍讲学士。洪武三年出使安南，死于返程途中。有《春王正月考》、《翠屏集》。